เดินหน้าจัดสรรน้ำฤดูแล้งปี 256465 ย้ำทุกภาคส่วนต้องช่วยกันประหยัดน้ำให้เพียงพอใช้ตลอดแล้งนี้
นายประพิศ จันทร์มา อธิบดีกรมชลประทาน เปิดเผยว่า ปัจจุบันพื้นที่ทางตอนบนของประเทศไทยได้สิ้นสุดฤดูฝนแล้ว ยกเว้นภาคใต้ กรมชลประทาน ได้วางแผนจัดสรรน้ำฤดูแล้งปี 2564/65(1 พ.ย. 64 – 30 เม.ย. 65) เพื่อสนับสนุนการใช้น้ำในเขตพื้นที่ชลประทานทั้งประเทศ โดย ณ วันที่ 1 พฤศจิกายน 2564 ซึ่งเป็นวันเริ่มจัดสรรน้ำฤดูแล้ง มีปริมาณน้ำต้นทุนทั้งประเทศรวมกันประมาณ 37,857 ล้านลูกบาศก์เมตร(ลบ.ม.) กรมชลประทาน วางแผนจัดสรรน้ำช่วงแล้งทั้งสิ้น 22,280 ล้าน ลบ.ม. โดยเฉพาะลุ่มน้ำเจ้าพระยา ได้วางแผนจัดสรรน้ำจาก 4 เขื่อนหลัก เพื่อสนับสนุนการใช้น้ำในช่วงฤดูแล้งในเขตชลประทานภาคกลาง 22 จังหวัด รวมทั้งสิ้น 5,700 ล้าน ลบ.ม. สำหรับใช้ในการอุปโภคบริโภค รักษาระบบนิเวศ เกษตรใช้น้ำน้อยและอุตสาหกรรม นอกจากนี้ ยังได้สำรองไว้ใช้ในช่วงต้นฤดูฝนปี 2565 อีกประมาณ 3,044 ล้าน ลบ.ม.ด้วย สำหรับมาตรการช่วยเหลือเกษตรกรในช่วงฤดูแล้งปี 2564/65 กรมชลประทาน ดำเนินการโครงการจ้างแรงงานชลประทาน เพื่อช่วยเหลือเกษตรกรที่ได้รับผลกระทบ โดยมีหลักเกณฑ์ในการพิจารณาคือ เกษตรกรที่ขึ้นทะเบียนกับกรมส่งเสริมการเกษตร หรือเกษตรกรในพื้นที่ สมาชิกกลุ่มผู้ใช้น้ำของกรมชลประทานในพื้นที่ ประชาชนและผู้ใช้แรงงานทั่วไปในพื้นที่และหากแรงงานที่ต้องการในพื้นที่เป้าหมายมีไม่เพียงพอให้พิจารณาจ้างเกษตรกร หรือแรงงานในพื้นที่ใกล้เคียงจากหมู่บ้าน ตำบล อำเภอ จังหวัด และลุ่มน้ำ ตามลำดับอธิบดีกรมชลประทาน สั่งการให้ทุกโครงการชลประทาน สร้างความเชื่อมั่นกับพี่น้องประชาชนเกี่ยวกับการบริหารจัดการน้ำของกรมชลประทาน ในการจัดสรรทรัพยากรที่มีอยู่อย่างจำกัดให้มีประสิทธิภาพสูงสุด โดยเน้นการส่งเสริมการมีส่วนร่วมของประชาชนในทุกภาคส่วนให้มากที่สุดและประสานความร่วมมือกับหน่วยงานท้องถิ่น ในการประชาสัมพันธ์สถานการณ์น้ำและแนวทางการบริหารจัดการน้ำในแต่ละพื้นที่ และขอให้เจ้าหน้าที่ทุกท่านปฏิบัติงานเพื่อพี่น้องประชาชนอย่างสุดกำลัง เพื่อยกระดับคุณภาพชีวิตของพี่น้องประชาชนให้มีความเป็นอยู่ที่ดีขึ้น